tartuNLP/wikipedia-smugri-20251201 huggingface dataset:
Fagerpark

Fagerpark on Siuntiossa, Uudellamaalla sijaitseva vanha Siuntion rautatieaseman asemapäällikön asunto. Rakennus on valmistunut vuonna 1905 arkkitehti Bruno Granholmin piirustusten mukaan.
Siuntion rautatieasema sijaitsee aivan Fagerparkin vieressä. Rakennukset ovat suojeltuja.
Historia ja arkkitehtuuri.
Fagerpark on valmistunut vuonna 1905. Sen on suunnitellut arkkitehti Bruno Granholm. Hirsirakenteisen rakennuksen alakerrasta löytyy asuintilat ja yläkerta on yhtä suurta ja avointa ullakkotilaa. Fagerparkin ominaispiirteisiin kuuluvat vanhat lankkulattiat, leivinuuni, pönttö- ja kaakeliuunit, kuusiruutuiset ikkunat ja vanhat puuleikkauksin koristellut ovet.
Kiinteistöön kuuluu päärakennuksen lisäksi myös suuri puisto, vanha hirsinen saunarakennus ja tiilinen varastorakennus.
Jan Hladonik

Jan Hladonik (s. 18. elokuuta 1999 Třinec) on tšekkiläinen jääkiekkoilija, pelipaikaltaan hyökkääjä. Hän edustaa Tšekin Extraligassa pelaavaa HC Vítkovicea.
Ura.
Seuraura.
Hladonik pelasi vuosina 2012–2016 HC Ocelaři Třinecin joukkueessa Tšekin juniorisarjoissa. C-nuorten runkosarjassa hän teki kaudella 2014–2015 yhteensä 37 maalia, joilla Hladonik jakoi sarjan maalipörssin voiton yhdessä Martin Kautin kanssa. Kaudella 2015–2016 hän oli mukana voittamassa Tšekin A-nuorten mestaruutta.
Hladonik debytoi Tšekin Extraligassa kaudella 2016–2017 kasvattajaseuransa HC Třinecin joukkueessa. Kausi meni Hladonikilla pääosin Třinecin A-nuorten joukkueessa, mutta hän pelasi myös neljä pääsarjaottelua ilman tilastomerkintöjä sekä neljä ottelua lainalla 1. česká hokejová ligan HC Frýdek-Místekissa.
Kaudeksi 2017–2018 Hladonik siirtyi Kanadan QMJHL-sarjaan Blainville-Boisbriand Armadan joukkueeseen. Hän pelasi runkosarjassa 56 ottelua tehopistein 4+15=19. Seuraavalla kaudella Hladonik pelasi taas kotimaassaan ja avasi pistetilinsä Extraligassa Ocelaři Třinecin joukkueessa keräten yhden syöttöpisteen 16 ottelussa. Kaudella 2019–2020 hän pelasi Extraligassa 19 ottelua ilman tehopisteitä, mutta seuraavalla kaudella syntyi uudessa joukkueessa HC Energie Karlovy Varyssa 44 otteluun ennätyslukema 7+7=14. Hladonikin nykyinen sopimus Energie Karlovy Varyssa päättyy kauden 2023–2024 jälkeen.
Maajoukkueura.
Hladonik on edustanut Tšekkiä yhdessä A-maaottelussa kaudella 2020–2021. Hän kuului Tšekin joukkueeseen nuorten MM-kilpailuissa 2019 Kanadassa sekä alle 18-vuotiaiden MM-kilpailuissa 2017 Slovakiassa.
Havaijin sinetti

Havaijin sinetti on Yhdysvaltain osavaltio Havaijin virallinen tunnus sen lipun ohella. Sinettiä käytetään muun muassa virallisten asiakirjojen todentamiseksi.
Sinettiin on kirjattu ylös mustin kirjaimin ”State of Hawaii” () ja alas valkoisella osavaltion havaijinkielinen motto ”Ua Mau ke Ea o ka ʻĀina i ka Pono” (). Sinetissä on lisäksi vuosiluku 1959, jolloin Havaijista tuli Yhdysvaltain 50. osavaltio. Nykyinen sinetti on otettu käyttöön samana vuonna.
Sigurður Pálsson

Sigurður Pálsson (30. heinäkuuta 1948 Skinnastaður, Islanti – 19. syyskuuta 2017 Reykjavík, Islanti) oli islantilainen kirjailija ja kääntäjä. Hän on kirjoittanut kiitetyn näytelmän Édith Piafista. Hän on työskennellyt myös televisiolle ja kääntänyt ranskalaista kirjallisuutta islanniksi.
Palkinnot ja tunnustukset.
Sigurður Pálssonille on myönnetty 2007 Ranskassa tunnustukset Chevalier de l'Ordre National du Mérite ja 1990 Chevalier de l'Ordre des Arts et des Lettres.
Suomennettuja runoja.
Jarkko Laineen suomentamia runoja julkaisussa "Parnasso" 2003; 1
Levätkää rauhassa, komisario Palmu

Levätkää rauhassa, komisario Palmu on syyskuussa 2021 Tampereen Komediateatterilla ensi-iltansa saanut näytelmä, joka perustuu Mika Waltarin aiemmin julkaisemattomaan elokuvakäsikirjoitukseen, "Lepäisit jo rauhassa, komisario Palmu". Näytelmän on dramatisoinut Joel Elstelä ja ohjannut Panu Raipia.
"Levätkää rauhassa, komisario Palmu" on Tampereen Komediateatterin 30-vuotisjuhlanäytelmä. Se on samalla maailman kantaesitys.
Näytelmässä eläkkeelle jäänyt Komisario Palmu selvittää varakkaan patriarkan murhaa - apunaan etsivät Kokki ja Virta. 
Kirjailija Panu Rajalan mukaan Elstelä ei ole tehnyt suuria muutoksia Waltarin käsikirjoitukseen.
Näyttelijät.
Myöhemmissä esityksissä Kokin roolissa nähtiin Mika Nuojua ja rakennusurkoitsija Sipposen roolissa Mikko Töyssy
Vastaanotto.
Näytelmän vastaanotto kriitikoiden puolesta on ollut pääsääntöisesti positiivinen. "Joitain lainauksia":
Adam Thielen

Adam John Thielen (s. 22. elokuuta 1990, Detroit Lakes, Minnesota) on yhdysvaltalainen amerikkalaisen jalkapallon pelaaja. Hänen pelipaikkansa on laitahyökkääjä. Thielen edustaa Carolina Panthersia.
Thielen edusti yliopistourallaan Minnesotan osavaltionyliopistoa vuodet 2009–2012. Hän pelasi yliopistossa 46 ottelua, joissa vastaanotti 2802 jaardia ja teki 20 touchdownia. Thieleniä ei koskaan varattu NFL:ään, mutta Minnesota Vikings solmi Thielenin kanssa toukokuussa 2013 kolmivuotisen tulokassopimuksen. Hän solmi useita lyhyempiä jatkosopimuksia Vikingsin kanssa, mutta vuonna 2017 hän solmi kolmivuotisen 27 miljoonan dollarin arvoisen jatkosopimuksen sekä vuonna 2019 nelivuotisen 64 miljoonan dollarin sopimuksen Vikingsin kanssa. Thielen on pelannut Vikingsissa (tilanne 16. syyskuuta 2021) yhteensä 106 ottelua, joissa on edennyt syöttöjä vastaanottamalla 5332 jaardia ja tehnyt 41 touchdownia. Lisäksi hän on juossut yhden touchdownin. Hänet on valittu Pro Bowliin vuosina 2017 ja 2018.
Maaliskuussa 2023 Thielen teki kolmen vuoden sopimuksen Carolina Panthersin kanssa.
Luxemburgin asevoimat

Luxemburgin asevoimat vastaa Luxemburgin maanpuolustuksesta. Se on toiminut ammattiarmeijana vuodesta 1967, ja on ollut sotilasliitto Naton jäsen sen perustamisesta vuodesta 1949 lähtien. Armeija noudattaa siviilivalvonnan doktriinia, ja sen ylipäällikkö on Luxemburgin suurherttua.
Armeijan vuosittainen budjetti on noin 390 miljoonaa euroa, mikä vastaa suunnilleen puolta prosenttia valtion bruttokansantuotteesta.
India (nimi)

India on naisen etunimi, joka pohjautuu Intian englanninkieliseen nimeen "India". Margaret Mitchellin romaani "Tuulen viemää" (1936) teki tämän etunimen laajalti tunnetuksi.
Suomessa India on harvinainen etunimi. Digi- ja väestötietoviraston mukaan tämännimisiä naisia on huhtikuuhun 2024 mennessä tilastoitu noin 50–60. Heistä suurin osa on syntynyt 2000- tai 2010-luvulla.
Norjassa India-etunimi on ollut käytössä jo vuonna 1820.
Camdenin piirikunta (Pohjois-Carolina)

Camdenin piirikunta () on Yhdysvaltojen Pohjois-Carolinan osavaltiossa sijaitseva piirikunta. Sen väkiluku oli 10 355 vuonna 2020. Piirikunnan hallintokeskus on Camden. Piirikunta on perustettu vuonna 1777.
Kihliänjärvi-Nuolinki

Kihliänjärvi-Nuolinki tai Nuija on Etelä-Savossa Mäntyharjulla Valtolan lähellä sijaitseva järvi. Järvi muodostuu kahdesta suuremmasta järvialtaasta, joita kutsutaan Kihliänjärveksi ja Nuolingiksi.
Maantietoa.
Järvi on 6,5 kilometriä pitkä, 3,1 kilometriä leveä, ja sen pinta-ala on 428 hehtaaria eli 4,3 neliökilometriä. Järvellä on kartan mukaan 18 saarta. Järven rantaviivan pituus on 38,9 kilometriä.
Luontoarvoja.
Kihliänjärvi-Nuolinki kuuluu Etelä-Savon ELYn ympäristövastuualueeseen. Vuonna 2021 Kihliänjärven ekologisen tilan on arvioitu olevan erinomainen ja Nuolingin hyvä. Sen vedessä on runsaasti humusta.
Vesistösuhteet.
Järvi sijaitsee Kymijoen vesistössä (vesistöaluetunnus 14) Mäntyharjun reitin valuma-alueen (14.9) Pyhäveden valuma-alueella (14.97), jonka Tainaveden valuma-alueeseen (14.978) järvi kuuluu. Järven vedenpinnan korkeus on 85 metriä mpy.
Chowanin piirikunta

Chowanin piirikunta () on Yhdysvaltojen Pohjois-Carolinan osavaltiossa sijaitseva piirikunta. Sen väkiluku oli 13 708 vuonna 2020. Piirikunnan hallintokeskus on Edentonin kunta. Piirikunta on perustettu vuonna 1668.
Lacistema

Lacistema on Lacistemataceae-heimoon kuuluva kasvisuku, johon kuuluu kymmenkunta lajia.
Brasiliassa Amazonian alueen alkuperäisasukkaat ovat käyttäneet "Lacistema"-suvun lajeja reumatismin, oksentelun, punataudin ja erilaisten särkyjen hoitoon sekä kuumeen alentamiseen.
Puuta

Puuta (ven. пуд, "pud") on vanha venäläinen painoyksikkö, joka vastaa 40 venäläistä naulaa (Фунт, "funt", 409,5 g). Vuonna 1899 se vakiinnutettiin vastaamaan 16,38 kilogrammaa.
Puuta poistui virallisesti käytöstä muiden vanhojen venäläisten yksikköjen mukana 1924, kun Neuvostoliitossa siirryttiin metrijärjestelmään, mutta se eli kansan keskuudessa vielä ainakin 1940-luvulle asti. Kahvakuulien painot ilmaistaan Venäjällä edelleen puutina tai niiden murto-osina.
Lacistema hasslerianum

Lacistema hasslerianum on Lacistemataceae-heimoon kuuluva kasvilaji. Se on ainavihanta pensas tai puu, ja voi kasvaa korkeimmillaan noin viisi metriä korkeaksi. Sen mutkikas runko voi olla paksuudeltaan noin 15–20 cm.
"Lacistema hasslerianum" kasvaa luonnossa Etelä-Amerikan keskiosissa. Sitä tavataan Paraguayssa, Boliviassa, Argentiinassa sekä Brasilian etelä-, keski- ja itäosissa. Luonnossa laji kasvaa tyypillisesti avoimilla kasvupaikoilla ja mieluiten kuivalla maaperällä.
Lajia on kerätty luonnosta tavallisesti polttopuuksi paikalliseen käyttöön.
Pohjoismainen identiteetti Virossa

Pohjoismainen identiteetti Virossa (”Pohjoismaa-kysymys”) viittaa ajatuksiin siitä, että Viro on yksi Pohjoismaista, tai että sen pitäisi olla tulevaisuudessa. Nykyinen yleinen näkemys Viron ulkopuolella on, ettei se ole yksi Pohjoismaista, mutta Virossa itsessään maa toisinaan mielletään kuuluvan Pohjoismaihin.
Pohjoismaat ovat yksi Viron tärkeimpiä kauppakumppaneita. Viron suurimmat vienti- ja tuontikumppanit Pohjoismaista ovat Suomi ja Ruotsi (23 % kaikesta viennistä ja 20 % kaikesta tuonnista heinäkuussa 2020). Kolme neljäsosaa kaikista sijoituksista, jotka menevät Viroon tulevat Pohjoismaista, eritoten Suomesta.
Kansalaisten asenne.
Vuonna 2013 tehdyn tutkimuksen mukaan 53,3 % etnisesti virolaisista nuorista kokee kuulumisen ”pohjoismaiseen identiteettiryhmään” heille tärkeäksi tai erittäin tärkeäksi. 52,2 % kokee saman ”baltialaista identiteettiryhmää” kohtaan.
Sosiologi Mikko Lagerspetz on jakanut Pohjoismaa-kysymyksen virolaisessa yhteiskunnassa kolmeen näkemykseen: 1) Viro on jo Pohjoismaa; 2) Viro ei ole vielä Pohjoismaa, mutta sen pitäisi olla; 3) Viron pitäisi kulkea omaa polkuaan.
Vuonna 2020 Tarton yliopiston tekemässä kyselyssä kuudesluokkalaisia oppilaita pyydettiin piirtämään maita, joiden he kokevat olevan lähinnä ja tärkeimpiä Virolle. Etnisesti virolaiset oppilaat piirsivät Viron useimmiten yhdessä Suomen, Ruotsin ja muiden Pohjoismaiden kanssa. Muut kuin virolaiset (pääosin venäläiset) oppilaat puolestaan piirsivät Viron lähemmäksi muita Baltian maita ja Venäjää.
Nykyaikainen poliittinen näkemys.
Tärkeänä osana Viron uudelleenrakentamista sen itsenäistymisen jälkeen on ollut läheiset siteet Pohjoismaihin, eritoten Suomeen ja Ruotsiin. Joulukuussa 1999 silloinen Viron ulkoministeri, myöhemmin presidentti Toomas Hendrik Ilves piti puheen ”Viro Pohjoismaana” Ruotsin ulkopoliittiselle instituutille. Vuonna 2015 pääministeri Taavi Rõivas kutsui Viron asemaa nimellä ”Uus Põhjamaa” ().
Viron uudelle kansalliselle lentoyhtiölle annettiin nimeksi Nordica vuonna 2016. Silloinen yrityksen johtokunnan jäsen Erik Sakkov perusteli nimeä Viron jatkuvalla itse-identifioitumisella Pohjoismaiden kanssa.
Partsimaan kyläkirkko

Partsimaan kyläkirkko sijaitsee Käävänkylässä Mäntyharjulla, noin 30 kilometriä kaakkoon Mäntyharjun keskustasta. Kirkko kuuluu Mäntyharjun seurakuntaan.
Parstimaan kyläkirkko, entinen rukoushuone, on rakennettu vuonna 1965 ja vihitty käyttöön 3.10.1965. Kyläkirkko sai rahoituksensa neljän ompeluseuran toiminnan avulla, sekä Valkealan ja Mäntyharjun nimismiesten luvalla kerätyillä rahoilla. Kirkossa sijaitsee kirkkosalin lisäksi urkuparvi, kerhosali, keittiö, sakasti, eteistila sekä varastohuoneet. Kirkon alla on ruumiskellari.
Kirkko sijaitsee Partsimaan hautausmaan kupeessa, joka vihittiin käyttöön vuonna 1949.
Viitasaaren paloasema

Keski-Suomen pelastuslaitoksen Viitasaaren paloasema sijaitsee Viitasaarella osoiteessa Puutie 1. Rakennuksen on suunnitellut Arkkitehtipalvelu Oy ja sen pinta-ala on 2500 brm2. Paloasema otettin käyttöön elo-syyskuussa 2021. Rakennuksen omistaa Viitasaaren kaupunki ja se on vuokrattu pelastuslaitokselle.
Viitasaaren paloasema on yksi Keski-Suomen pelastuslaitoksen kadeksasta ympärivuorokautisesti miehitetystä paloasemasta. Viitasaarella toimii myös osa-aikainen palokunta, Viitasaaren PVPK. Keski-Suomen hyvinvointialueen ensihoito ylläpitää Viitasaarella yhtä hoitotason sairaankuljetusyksikköä ympärivuorokautisesti ja yhtä perustason sairaankuljetusyksikköä kello 9-21 välisen ajan. 
Viitasaaren lukion pelastus- ja turvallisuuslinja opiskelee paloasemalla ja heille on varattu oma pukuhuone asemalla.
Kuninkuusravit 1938

Kuninkuusravit 1938 olivat 11. kuninkuusravit, jotka järjestettiin Viipurissa Kelkkalan raviradalla. Ne olivat Viipurin ensimmäiset kuninkuusravit, jotka jäivät myös viimeisiksi kaupungissa pidetyiksi. Raviurheilun kokeman noususuhdanteen johdosta Suomen Ravirengas järjesti kuninkuusravit ensimmäistä kertaa sitten vuoden 1933.
Kuninkuuskilpailuun ilmoitettiin kuusi hevosta, joiden lisäksi kuninkuuslähtöihin osallistui useita hevosia, jotka kuitenkaan eivät olleet mukana kokonaiskilpailussa. Juostavat matkat järjestettiin parikilpailuna niin että radalla juoksi samanaikaisesti kaksi hevosta, joista toinen lähti matkaan etusuoralta ja toinen takasuoralta. Kokonaiskilpailun voitto ratkaistiin sijapistein. Ravikuninkaaksi seppelöitiin Toivo Pohjalan omistama ja ohjastama Lohdutus.
Kolmipäiväisiä ajoja seurasi ensimmäisenä kilpailupäivänä 500–600 ja toisena päivänä noin 1 500 katsojaa. Sunnuntain päätöspäivän kilpailuihin saapui noin 4 000 katsojaa, mikä oli Kelkkalan raviradan kaikkien aikojen ennätysyleisö.
Tulokset.
Kokonaiskilpailun palkinnot: 2 500 – 1 500 – 1 000 mk.
Kellarilampi (Pudasjärvi)

Kellarilampi on Pudasjärvellä, Syötteen virkistysmetsän alueella Pytkynharjussa, sijaitseva melko pieni järvi. Kellarilammen pinta-ala on 4,08 hehtaaria ja rantaviivan pituus on 1,2 kilometriä. Kellarilampi kuuluu Iijoen päävesistöön ja näin ollen Pohjois-Pohjanmaan ELY:n ympäristövastuualueeseen.
Kellarilampi on helposti saavutettava retkikohde. Kellarilammelta löytyy kaksi laavua, grilli, kalastuslaituri ja esteetön kuivakäymälä. Kellarilammella on kilometrin pituinen, esteetön rengasreitti.
Kellarilammessa kasvaa luontaisesti ahventa ja muuta järvikalaa. Suositeltavat kalastustavat ovat onginta ja viehekalastus. Viehekalastukseen tarvitaan kuitenkin Metsähallituksen kohdelupa.
Mechanize

Mechanize on Fear Factoryn seitsemäs studioalbumi, joka julkaistiin 5. helmikuuta 2010.
The Industrialist

The Industrialist on Fear Factoryn kahdeksas studioalbumi, joka julkaistiin 5. kesäkuuta 2012.
Gunnar Mascoll Silfverstolpe

Gunnar Mascoll Silfverstolpe (1893 Rytterne, Västmanland, Ruotsi – 1942 Ruotsi, Ruotsi) oli ruotsalainen runoilija, koulutukseltaan filosofian kandidaatti. Hän työskenteli kuninkaallisten taidekokoelmien intendenttinä ja myöhemmin yli-intendenttinä. Hän kirjoitti kritiikkiä. Hän oli vuodesta 1941 Ruotsin akatemian jäsen. Hän on tyypillinen 1920-luvun runoilija ihanteissaan ja runojen muodon suhteen. Myöhäiskokoelmissa hän palaa vertauskuvallisesti sukupolvensa nuoruuteen.
Pekka Töpöhäntä (vuoden 2020 elokuva)

Pekka Töpöhäntä () on vuonna 2020 ensi-iltansa saanut ruotsalainen piirroselokuva. Elokuva pohjautuu Gösta Knutssonin "Pekka Töpöhäntä" -kirjoihin.
Kouluterveyskysely

Kouluterveyskysely on Suomessa Terveyden ja hyvinvoinnin laitoksen tekemä kyselytutkimus, jolla kerätään seurantatietoa eri ikäisten lasten ja nuorten hyvinvoinnista, terveydestä, koulunkäynnistä ja opiskelusta, osallisuudesta sekä heidän palvelutarpeistaan.
Kyselyyn osallistuvat seuraavat ryhmät kokonaisuudessaan: 
Kouluterveyskysely tehdään joka toinen vuosi. Tietoja on kerätty perusopetuksen 8. ja 9. luokkaa käyviltä vuodesta 1996, lukioissa vuodesta 1999 ja ammatillisissa oppilaitoksissa vuodesta 2008 alkaen. Perusopetuksen 4. ja 5. luokkaa käyvät lapset ovat olleet mukana vuodesta 2017 alkaen. Perusopetuksen 4. ja 5. vuosiluokan oppilaiden huoltajat vastasivat kyselyyn vuosina 2017 ja 2019.
Mabel (nimi)

Mabel on englantilainen naisen etunimi. Se on lyhentymä nimestä "Amabel", joka on latinaa ja merkitsee ’rakastettavaa’.
Digi- ja väestötietoviraston mukaan Suomessa on huhtikuuhun 2025 mennessä tilastoitu noin 80–100 Mabel-nimistä naista.
Arianne Hartono

Arianne Hartono (s. 21. huhtikuuta 1996) on alankomaalainen tennispelaaja. Hän on sijoittunut urallaan kaksinpelissä parhaimmillaan WTA-maailmanlistan sijalle 196 marraskuussa 2021 ja nelinpelissä sijalle 153 marraskuussa 2021.
Hänen setänsä Deddy ja tätinsä Lukky Tedjamukti pelasivat myös tennistä ammattilaisena.
Panda oleosa

Panda oleosa on Pandaceae-heimoon kuuluva kasvilaji. Se on ainavihanta ja hitaasti kasvava puulaji, jolla on tiivis latvus. "Panda oleosa" kasvaa yleensä noin 10–20 metriä korkeaksi, mutta joskus jopa 35 metriä korkeaksi. Rungon halkaisija on yleensä 40–100 cm.
"Panda oleosa" kasvaa erilaisissa metsissä suurempien puiden varjossa. Joskus lajia tavataan myös jokivarsilla tai ajoittain tulvivilla kasvupaikoilla. Laji kasvaa merenpinnan tasosta aina 400 metrin korkeuteen asti. Luonnossa lajia tavataan trooppisen Afrikan länsiosissa. Lajin luontainen levinneisyysalue ulottuu Liberiasta Keski-Afrikan tasavaltaan, Gaboniin ja Kongoon.
Lajin siemenistä uutettua öljyä on käytetty ruoanlaitossa. Siemenistä eristetyn öljy sisältämiä rasvahappoja ovat oleiinihappo (33,5 %), linoleenihappo (32,5 %), palmitiinihappo (26 %), steariinihappo (6 %), myristiinihappo (1 %) ja arakidihappo (0,5 %). Keitettyjä siemeniä voi myös syödä. Gabonissa murskattuja siemeniä on käytetty muun muassa kastikkeissa ja keitoissa. "Panda oleosa" -lajia on myös käytetty perinteisessä lääkinnässä. Lajin kaarnalla on esitetty olevan HIV:ta inhiboivia vaikutuksia.
Lajin puuaineksen väri vaihtelee ruskeankeltaisesta vaaleanpunertavaan ja se on melko kovaa. Niinpä puuainesta onkin käytetty puusepäntöissä sekä kanoottien valmistukseen.
Gunnar Silfverstolpe

Gunnar Silfverstolpe tarkoittaa seuraavia henkilöitä:
Ignazio Silone

 Ignazio Silone, oik. Secondo Tranquilli, (1900 Pescina de Marsi, L'Aquila, Italia – 1978 Geneve, Sveitsi) oli italialainen kirjailija ja toimittaja.
Silonen vanhemmat ja sisarukset kuolivat maanjäristyksessä. Hän kamppaili pientilallisten puolesta ja työskenteli toimittajana. Silone toimi fasismia vastaan ja joutui lähtemään Sveitsiin maanpakoon. Hän oli perustamassa Italian kommunistista puoluetta mutta erosi siitä 1931. Hän oli edustajainhuoneen jäsen. Omaelämäkerrallisessa teoksessa "Uscita di seccurezza" (1965) Silone käsittelee eroaan kommunistisesta puolueesta.
May (etunimi)

May on naisen etunimi. Se on lyhentymä nimistä Mabel, Margaret, Mary ja Maya. Toisaalta May-nimi voidaan yhdistää myös toukokuun englanninkieliseen nimitykseen "May".
Digi- ja väestötietoviraston mukaan Suomessa on huhtikuuhun 2024 mennessä tilastoitu 972 May-nimistä naista.
Maylla ei ole nimipäivää almanakassa.
Kimmo Pulliainen

Kimmo Pulliainen (s. 12. elokuuta 1963) on suomalainen pesäpalloilija. Pulliainen edusti koko pääsarjauransa Hyvinkään Tahkoa. Pulliainen saavutti urallaan neljä SM-hopeaa kaudella 1983, kaudella 1992, kaudella 1994 ja kaudella 1996 sekä kolme SM-pronssia kaudella 1987, kaudella 1989 ja Miesten Superpesiksen kausi 1990. Pulliainen pelasi urallaan kolme Itä-Länsi-ottelua ja yhden Liitto-Lehdistö-ottelun. Hän pelasi ulkokentällä siepparina. Pulliainen pelasi urallaan Pesäpallon SM-sarjassa ja Superpesiksessä yhteensä 315 runkosarjaottelua. Näissä hän löi 16 kunnaria ja 141 tavallista juoksua, toi 210 juoksua ja keräsi 1 043 kärkilyöntiä. Pulliainen pelasi urallaan 66 ylemmän loppusarjan ottelua. Näissä hän löi yhden kunnarin ja 13 tavallista juoksua, toi 29 juoksua ja keräsi 190 kärkilyöntiä. Pulliainen pelasi urallaan 15 alemman loppusarjan ottelua. Näissä hän löi viisi tavallista juoksua, toi neljä juoksua ja keräsi 37 kärkilyöntiä.
Miesten Superpesiksen kausi 2003

Miesten Superpesiksen kausi 2003 oli Suomen Pesäpalloliiton järjestämän pesäpallon korkeimman sarjatason Superpesiksen 14. kausi. Kausi alkoi 13. toukokuuta ja päättyi 14. syyskuuta 2003.
Suomen-mestaruuden voitti Sotkamon Jymy, jolle mestaruus oli kolmas peräkkäinen. Sotkamo kukisti loppuottelusarjassa 2–0 Kinnarin Pesiksen, jolle mitali oli historian ensimmäinen. Pronssiottelusarjassa Koskenkorvan Urheilijat voitti Pattijoen Urheilijat 2–1. 
Kauden päätteeksi sarjasta putosivat Ulvilan Pesä-Veikot, Kouvolan Pallonlyöjät ja Imatran Pallo-Veikot. Niiden tilalle nousivat Vimpelin Veto, Joensuun Maila ja Nurmon Jymy. 
Joukkueet.
&lt;section begin="joukkueet"/&gt;
&lt;section end="joukkueet"/&gt;
Sarjajärjestelmä.
Runkosarjassa pelattiin nelinkertainen sarja oman lohkon sisällä sekä kaksinkertainen sarja muiden joukkueiden kanssa. Yhteensä runkosarjassa pelattiin 26 ottelua joukkuetta kohden. Kahdeksan parasta joukkuetta etenivät pudotuspeleihin ja neljä viimeistä Superpesiskarsintaan. Pudotuspelit pelattiin paras seitsemästä -järjestelmällä lukuun ottamatta pronssiotteluita ja loppuotteluita, jotka pelattiin paras kolmesta -järjestelmällä.
Superpesiskarsinnassa runkosarjan neljä heikointa kohtasivat Ykköspesiksen neljä parasta joukkuetta. Karsintasarja pelattiin yksinkertaisena ja neljä parasta joukkuetta saivat oikeuden pelata Superpesiksessä kaudella 2004.
Lohkojako.
Seuraavat joukkueet kohtasivat toisensa neljästi runkosarjassa:
Pohjoinen
Itä
Länsi
Etelä
Pudotuspelit.
Pudotuspelit pelattiin paras seitsemästä -periaatteella lukuun ottamatta pronssi- ja loppuotteluita, jotka pelattiin paras kolmesta -menetelmällä. Otteluparit muodostettiin runkosarjan sijoitusten perusteella. Kotietu oli pudotuspeleissä runkosarjassa paremmin sijoittuneella joukkueella.
Superpesiskarsinta.
Superpesiskarsinnassa Superpesiksen runkosarjan neljä heikointa kohtasivat Ykköspesiksen neljä parasta joukkuetta yksinkertaisessa sarjassa. Karsintasarjan neljä parasta saivat oikeuden pelata Superpesistä kaudella 2004.
Lopulliset sijoitukset.
Voittajajoukkue 2003.
Sotkamon Jymy (10:s mestaruus)
Corey Davis

Corey Damon Davis (11. tammikuuta 1991, Wheaton, Illinois) on yhdysvaltalainen amerikkalaisen jalkapallon pelaaja. Hänen pelipaikkansa on laitahyökkääjä. Davis edustaa New York Jetsiä.
Ura.
Yliopistoura.
Davis pelasi yliopistourallaan Länsi-Michiganin yliopistossa vuodet 2013–2016. Hän pelasi yliopistourallaan 50 ottelua, joissa eteni vastaanottamalla 5278 jaardia ja teki 52 jaardia.
 Davisin 5278 jaardia on NCAA:n 1. divisioonan ennätys.
Ammattilaisura.
Tennessee Titans varasi Davisin ensimmäisellä kierroksella viidentenä pelaajana. Heinäkuussa 2017 Davis ja Titans solmivat nelivuotisen tulokassopimuksen, jonka kokonaisarvo oli noin 25,4 miljoonaa dollaria. Davis pelasi tulokaskaudellaan 11 ottelua, joissa vastaanotti 34 syöttöä ja eteni syöttöjä vastaanottamalla 375 jaardia. Pudotuspelien kahdessa ottelussa Davis eteni syöttöjä vastaanottamalla 98 jaardia. Vuonna 2018 Davis pelasi runkosarjan kaikki 16 ottelua. Hän vastaanotti 891 jaardia ja teki neljä touchdownia. Vuonna 2019 hän pelasi runkosarjassa 15 ottelua ja eteni vastaanottamalla 601 jaardia ja teki kaksi touchdownia. Pudotuspeleissä Davis pelasi kolme ottelua, joissa vastaanotti kuusi syöttöä, joiden yhteismitta oli 68 jaardia ja teki yhden touchdownin. Vuonna 2020 Davis pelasi runkosarjassa 14 ottelua, joissa eteni syöttöjä vastaanottamalla 984 jaardia ja teki viisi touchdownia.
Kauden 2020 jälkeen Davis solmi kolmivuotisen sopimuksen New York Jetsin kanssa. Sopimuksen kokonaisarvo on noin 37,5 miljoonaa dollaria.
Tilastot.
Lähde:
Aleg

Aleg () on kunta sekä Braknan alueen ja Alegin departementin hallinnollinen keskus Mauritaniassa. Se sijaitsee 260 kilometriä Nouakchottista kaakkoon. Kunnassa on 21 700 asukasta (vuonna 2013, väestönlaskenta).
Aleg sijaitsee samannimisen järven muodostaman tulva-alueen reunalla. Se on syntynyt vuosina 1903–1904 rakennetun ranskalaisen linnoituksen ympärille. Aleg kasvoi kaupungiksi 1970–1980-lukujen kuivuusjaksojen aikana, kun sinne asettui suuri joukko paimentolaisia. Suunnittelemattomasti rakennettu kaupunki kärsii nykyään kuivuuden sijasta sadekausien tulvista.
Alegin läpi kulkee Noukchottista itään johtava päällystetty maantie RN3, josta haarautuu tie Kaédiin. Paikallisia elinkeinoja ovat maatalous ja kaupankäynti. Palveluihin kuuluvat ammattiopisto, sairaala ja vesijohtoverkko.
Alegin departementin pinta-ala on 15 900 neliökilometriä. Se käsittää Aghchourguitin, Alegin, Bouhdiden, Cheggarin, Djellewarin ja Malen kunnat. Departementissa oli 101 500 asukasta vuonna 2013.
Suurpääkilpikonna

Suurpääkilpikonna ("Platysternon megacephalum") on kilpikonniin kuuluva matelijalaji. Lajia tavataan uhanalaisena Kaakkois-Aasiasta. Suurpääkilpikonna on ainoa laji suurpääkilpikonnien heimossa (Platysternidae).
Koko ja ulkonäkö.
Suurpääkilpikonna voi kasvaa noin 40 cm pitkäksi. Kilven osuus pituudesta on 15–18 cm ja pää ja häntä muodostavat loput. Lajin pää on hyvin kookas, kolmiomainen ja sitä suojaavat luusuomut. Suurpääkilpikonnan leuat ovat vahvat ja nokka on koukkumainen. Kaula on pitkä ja häntä on poikkeuksellisen pitkä ja lihaksikas. Lajin kilpi on litteä ja väriltään harmahtava tai kellertävän ruskea.
Levinneisyys ja elintavat.
Suurpääkilpikonnaa tavataan laajahkolta alueelta Kaakkois-Aasiasta. Alalajeista nimialalajia "P. m. megacephalum" tavataan Kiinan etelä- ja itäosista, "P. m. peguense" elää Myanmarista Vietnamiin ja "P. m. shiui" elää Vietnamissa. Lajin elinympäristöä ovat nopeasti virtaavat, viileät ja kivikkopohjaiset vuoristopurot. Suurpääkilpikonna liikkuu kuitenkin myös maalla ja kykenee kiipeämään puihin ja pensaisiin. Suurpääkilpikonna on yöaktiivinen ja syö kaloja, nilviäisiä, hyönteisiä, äyriäisiä ja hedelmiä. Naaras munii kerran vuodessa 2–8 munaa. Lajin keskimääräinen elinikä on 50 vuotta.
Suurpääkilpikonna luokitellaan äärimmäisen uhanalaiseksi ja sen kanta on vähentynyt nopeasti. Suurimmat uhat kannalle ovat pyydystäminen lemmikiksi tai ravinnoksi. Myös elinympäristön laadun heikkeneminen on uhka.
Rikollisuus Suomessa

Rikollisuus Suomessa on muihin Euroopan maihin verrattuna pientä. Pohjoismaista Suomessa tapahtuu kolmanneksi eniten rikoksia, Ruotsin ja Norjan jälkeen (2021). Suomen viranomaisten tietoon tuli vuonna 2022 yhteensä 494 737 rikosta.
Rikollisuus tyypeittäin.
Henkirikokset.
Suomen poliisin tietoon tuli vuonna 2020 yhteensä 489 henkirikosta tai niiden yritystä. Se oli noin neljännes enemmän kuin vuonna 2019, jolloin vastaavia rikoksia tehtiin 397 kertaa. Suomessa henkirikoksen uhreina kuolee vuosittain arviolta noin 100 ihmistä. Henkirikollisuuden taso Suomessa on ollut laskussa 1990-luvun jälkipuoliskolta lähtien. Suomalaisten riski joutua surmatuksi on uusimpien tilastojen mukaan nykyään matalampi kuin kertaakaan sitten 1960-luvun.
Seksuaalirikokset.
Vuonna 2020 poliisille ilmoitettiin melkein 4 500 seksuaalirikosta, joista lapsiin kohdistuvia oli puolet. Lisäksi lapsia seksuaalisesti esittävään kuvamateriaaliin liittyviä rikoksia tutkittiin poliisissa vuonna 2020 yli 1 000. 
Järjestäytynyt rikollisuus.
Keskusrikospoliisin arvion mukaan Suomessa toimii noin 90 järjestäytynyttä rikollisryhmää ja näillä ryhmillä on jäseniä noin 900–1 000.
Petteri Nurmi

Petteri Jari Joel Nurmi (s. 12. tammikuuta 2002 Helsinki) on suomalainen jääkiekkopuolustaja, joka edustaa SM-liigajoukkue Porin Ässiä.
Ura.
Seuraura.
Nurmi on Espoon Palloseuran kasvatti. Hän siirtyi C-juniori-ikäisenä Espoo Bluesiin. Nurmi voitti kauden 2017–2018 päätteeksi C-nuorten Suomen-mestaruuden. Kaudella 2019–2020 hän oli seuran B-nuorten tehokkain puolustaja tehoilla 6+11=17. Kaudeksi 2020–2021 Nurmi siirtyi Hämeenlinnan Pallokerhon (HPK) U20-joukkueeseen.
Elokuussa 2021 Nurmi teki HPK:n kanssa kolmivuotisen SM-liigasopimuksen. Hän teki liigadebyyttinsä kauden 2021–2022 avauskierroksella 10. syyskuuta 2021 Tapparaa vastaan. Nurmi merkittiin heti HPK:n ykköspuolustajapariin Arttu Pellin viereen. Hän sai ottelussa jääaikaa 18.35 minuuttia ja Nurmelle merkittiin teholukema –1. Hänellä mitattiin myös ottelun kovin laukaus (135,11 km/h). Liigauransa avausmaalin Nurmi teki 16. helmikuuta 2022 Pelicansia vastaan. Veli-Pekka Laitinen valitsi hänet ottelun ykköstähdeksi. Kaikkiaan Nurmi pelasi tulokaskautensa aikana 58 runkosarjaottelua tehopistein 1+3=4 ja kaksi pudotuspeliottelua ilman tehopisteitä. Hänet palkittiin HPK:n omassa kauden päättäneessä "Kick Off" -tapahtumassa joukkueen parhaimpana A-juniori-ikäisenä pelaajana Päävalmentajan maljalla, Kohottajat ja Kellokeskus Laine -palkinnolla sekä Hämeenlinnan Jääkiekkotuomarit ry:n herrasmiespelaajapalkinnolla. Nurmi pelasi kauden aikana myös kaksi ottelua lainalla Mestis-joukkue Forssan Palloseurassa.
Montreal Canadiens varasi Nurmen yli-ikäisenä (20 vuotta) seitsemännellä kierroksella 194. pelaajana . Kaudella 2022–2023 hän pelasi SM-liigassa 48 runkosarjaottelua tehopistein 1+14=15. Kaudella 2023–2024 Nurmi teki SM-liigan yhden kauden piste-ennätyksensä tehoilla 2+14=16. Hän oli Teemu Rautiaisen ja Heikki Huttusen ohella HPK:n ainoa kauden kaikki 60 runkosarjaottelua pelannut pelaaja. Joulukuussa 2023 Nurmi teki seuran kanssa vuoden mittaisen jatkosopimuksen. 
Kaudella 2024–2025 Nurmi pelasi HPK:ssa 25 ottelua tehden yhden maalin ja kymmenen tehopistettä. Joulukuussa hän käväisi lainalla Sportissa ja pelasi yhden ottelun, kunnes siirtyi loppukauden mittaisella sopimuksella HIFK:hon. Siellä hän pelasi neljä ottelua kunnes joutui loppukaudeksi sivuun loukkaantumisen vuoksi. 
Kuntouduttuaan loukkaantumisestaan, kauden 2025–2026 kynnyksellä syyskuussa 2025 Nurmi siirtyi Ässiin ensin 3. marraskuuta asti ulottuvalla sopimuksella. Sopimukseen sisältyi seuran optio loppukaudesta, jonka Ässät käytti heti sen umpeuduttua. Sopimuksessa oli myös erillinen seuran optio seuraavasta kaudesta.
Maajoukkueura.
Nurmi pelasi myös alle 20-vuotiaiden MM-kilpailuissa vuonna 2022, jolloin hän voitti hopeaa. Yhteensä Nurmi on pelannut 14 nuorten maaottelua.
Muuta.
Nurmi harrasti lapsena myös jalkapalloa.
Britain First

Britain First on Yhdistyneessä kuningaskunnassa toimiva äärioikeistolainen ja ultranationalistinen puolue, jonka muodostivat vuonna 2011 entiset Britannian kansallispuolueen (BNP) jäsenet. Puolueen perusti poliittinen aktivisti Jim Dowson.
Puolue kampanjoi pääasissa monikulttuurisuutta vastaan, ja kannustaa perinteisen brittiläisen kulttuurin suojelua. Se on tullut tunnetuksi muun muassa internetissä harjoittamastaan aktivismista. Sosiaalisen median palvelu Facebook esti Britain Firstin ja sen johtajat sivustoltaan vuonna 2018.
Britain First rekisteröitiin Britannian vaalilautakuntaan tammikuussa 2014, ja helmikuussa 2017 sen virallinen puoluestatus poistettiin, sillä se ei uusinut hakemustaan ajoissa. Puolue asetti ehdokkaita Britannian parlamenttivaaleihin, europarlamenttivaaleihin sekä Lontoon pormestarivaaleihin, mutta ei saanut yhtään paikkaa.
Artur Alli

Artur Emil Alli (18. marraskuuta 1878 Urjala – 13. tammikuuta 1920 Helsinki) oli maanmittausinsinööri, joka piti Helsingissä omaa maanmittaus- ja palstoitustoimistoa. Hän toimi vuosina 1906-1919 maanmittarina Uudenmaan läänissä. Allia avusti lakiasioissa nuori lakimies nimeltä Juho Kusti Paasikivi. Vuonna 1907 Alli hoiti tilanomistaja Adolf Wileniuksen puolesta maakauppoja ja laati palstoitussuunnitelman Havukosken tilalle Helsingin maalaiskunnassa. Myynnissä ollutta maata, jota oli 120 tynnyrinalaa eli noin 60 hehtaaria, oli mainostettu muun muassa sanomalehti Uudessa Suomettaressa julkaistuilla ilmoituksilla. 
Alli oli syntynyt Urjalassa 18.11.1878 maanviljelijä Aleksander Edvard Allin ja Anna Kaisa Heikkilän perheeseen. Artur Alli avioitui Suoma Karoliina Bergmanin kanssa vuonna 1904. Hän kuoli espanjantautiin Helsingissä 13.1.1920.
Miesten Superpesiksen kausi 2002

Miesten Superpesiksen kausi 2002 oli Suomen Pesäpalloliiton järjestämän pesäpallon korkeimman sarjatason Superpesiksen 13. kausi. Kausi alkoi 16. toukokuuta ja päättyi 15. syyskuuta 2002.
Suomen-mestaruuden voitti Sotkamon Jymy, jolle mestaruus oli toinen peräkkäinen. Sotkamo kukisti loppuottelusarjassa 3–0 Pattijoen Urheilijat. Pronssiottelusarjassa Hyvinkään Tahko voitti Koskenkorvan Urheilijat 2–0.
Kauden päätteeksi sarjasta putosi Kankaanpään Maila. Sen tilalle nousi Kouvolan Pallonlyöjät.
Joukkueet.
&lt;section begin="joukkueet"/&gt;
&lt;section end="joukkueet"/&gt;
Sarjajärjestelmä.
Runkosarjassa pelattiin nelinkertainen sarja oman lohkon sisällä, kaksinkertainen sarja muiden joukkueiden kanssa sekä yksi ylimääräinen ottelu Helsingissä. Yhteensä runkosarjassa pelattiin 29 ottelua joukkuetta kohden. Kahdeksan parasta joukkuetta etenivät pudotuspeleihin ja neljä viimeistä Superpesiskarsintaan. Pudotuspelit pelattiin paras viidestä -järjestelmällä lukuun ottamatta pronssiotteluita, jotka pelattiin paras kolmesta -järjestelmällä.
Superpesiskarsinnassa runkosarjan neljä heikointa kohtasivat Ykköspesiksen neljä parasta joukkuetta. Karsintasarja pelattiin yksinkertaisena ja neljä parasta joukkuetta saivat oikeuden pelata Superpesiksessä kaudella 2003.
Lohkojako.
Seuraavat joukkueet kohtasivat toisensa neljästi runkosarjassa:
Pohjoinen
Länsi
Kaakko
Lisäksi seuraavat joukkueet pelasivat ylimääräisen ottelun:
Pudotuspelit.
Pudotuspelit pelattiin paras viidestä -periaatteella lukuun ottamatta pronssiotteluita, jotka pelattiin paras kolmesta -menetelmällä. Otteluparit muodostettiin runkosarjan sijoitusten perusteella. Kotietu oli pudotuspeleissä runkosarjassa paremmin sijoittuneella joukkueella.
Superpesiskarsinta.
Superpesiskarsinnassa Superpesiksen runkosarjan neljä heikointa kohtasivat Ykköspesiksen neljä parasta joukkuetta yksinkertaisessa sarjassa. Karsintasarjan neljä parasta saivat oikeuden pelata Superpesistä kaudella 2003.
Tasapisteisiin päätyneet Kouvolan Pallonlyöjät ja Vimpelin Veto pelasivat Jyväskylässä uusintaottelun Superpesispaikasta 21. syyskuuta 2002. Ottelu päättyi Kouvolan 1–0 (2–2, 4–0) voittoon.
Lopulliset sijoitukset.
Voittajajoukkue 2002.
Sotkamon Jymy (9. mestaruus)
Maastojuoksun Suomen-mestaruuskilpailut 1917

Maastojuoksun Suomen-mestaruuskilpailut 1917 käytiin 20. toukokuuta Viipurissa. Kilpailun järjestäjinä toimi Viipurin Jyry ja Viipurin Urheilijat. Kilpailuihin osallistui 12 juoksijaa. Miehissä Suomen mestaruuden 9 km matkalta voitti jälleen edellisen vuoden tavoin Albin Stenroos ja joukkuekilpailussa ainoastaan järjestävä seura Viipurin Jyry sai kaikki kolme juoksijaa maaliin ja voitti näin ikään mestaruuden.
Mitalistit.
Lähteet:
Boghé

Boghé (myös "Bogué", ) on kunta ja samannimisen departementin hallinnollinen keskus Braknan alueella Mauritaniassa. Se sijaitsee Senegaljoen varrella 70 kilometriä Alegista lounaaseen. Kunnassa on 42 800 asukasta (vuonna 2013, väestönlaskenta).
Boghén kunnan pinta-ala on 400 neliökilometriä. Se rajoittuu etelässä Senegaliin. Seutu kuuluu Sahelin vyöhykkeeseen. Vuotuinen sademäärä on 250 millimetriä. Luonto on kärsinyt kuivuudesta ja ihmisen toiminnasta.
Kuntaan kuuluu kaupunkialue ja lähes 60 kylää. Asukkaat ovat etupäässä tukuloreja. Lisäksi on haratineja ja ”valkoisia” maureja. Puhutuimmat kielet ovat fulani ja hassaniyya. Vallitseva uskonto on islam.
Boghén kautta kulkee Alegin ja Kaédin välinen maantie, josta haarautuu tie Rossoon. Paikallisia elinkeinoja ovat maanviljely, karjanhoito, kaupankäynti ja käsityöammatit. Kaupungin lähellä sijaitsee 1 200 hehtaarin laajuinen keinokastelualue. Tärkeimmät viljelykasvit ovat riisi, vihannekset ja hedelmät. Tuotantoeläimiä ovat naudat, lampaat ja vuohet sekä vähemmässä määrin hevoset ja kamelit. Kalastuksen merkitys on nykyään vähäinen.
Kaupungissa toimii lyseo ja maatalousopisto. Muita palveluja ovat terveyskeskus, vesijohto- ja sähköverkot, järjestötalo ja kirjasto.
Boghén departementin pinta-ala on 1 600 neliökilometriä. Se käsittää Boghén, Dar El Aviyen, Dar El Barken ja Ould Biramin kunnat. Departementissa oli 72 200 asukasta vuonna 2013.
Shaoshan

Shaoshan () on piirikuntatason kaupunki Hunanin maakunnassa Kiinassa. Hallinnollisesti Shaoshan kuuluu Xiangtanin prefektuuritason kaupunkiin. Hunanin tilastollisen vuosikirjan mukaan Shaoshanissa oli vuoden 2019 lopussa 103 800 vakituista asukasta. Kaupunkialueella asui 67 500 ihmistä ja maaseudulla 36 300 ihmistä.
Shaoshan sijaitsee Hunanin maakunnan keskiosissa, ja kaupungissa vallitsee subtrooppinen monsuuni-ilmasto. Talvet ovat kylmät ja kesät kuumat. Sadekausi on helmikuulta heinäkuulle, ja syksyllä ja talvella on suhteellisen kuivaa.
Paavo Raittinen (pankinjohtaja)

Paavo Nikodemus Raittinen (24. huhtikuuta 1886 Tampere – 7. marraskuuta 1961 Helsinki) oli suomalainen osuustoimintamies ja yritys- ja pankinjohtaja.
Elämä.
Paavo Raittisen vanhemmat olivat kauppias Nikodemus Raittinen ja Emilia Mäkinen. Raittinen kirjoitti ylioppilaaksi Tampereen reaalilyseosta 1906 ja opiskeli Helsingissä ja Berliinissä. Opiskeluaikoinaan hän kirjoitti eri työväenlehtiin ja oli perustamassa sosialidemokraattista sanomalehtimiesliittoa. Myöhemmin hän työskenteli eduskunnan painatustöiden valvojan apulaisena ja sitten painatustöiden valvojana sekä Suomen Osuuskuntien keskusliiton luotto-osaston tarkastajana ja tilastomiehenä 1913–1914 ja hoitajana ja prokuristina 1915–1917. Vuonna 1917 Raittinen työskenteli senaatin kamaritoimituskunnan elintarvikeosastolla. Hän oli Osuustukkukaupan toinen johtaja 1918–1923, Kulutusosuuskuntien Keskusliiton toimitusjohtaja 1925–1926, Henkivakuutusyhtiö Kansan toimitusjohtaja 1923–1942 ja Palo- ja Tapaturmavakuutus Kansan toimitusjohtaja 1928–1942. Suomen Pankin johtokunnan jäsen Raittinen oli 1942–1953. Hänellä oli myös runsaasti luottamustehtäviä. 
Perhe.
Paavo Raittisen puolisot vuodesta 1913 oli Anna Hildegard Backman (k. 1931) ja vuodesta 1942 Rakel Jotuni. Muusikot Jussi ja Eero Raittinen ovat Paavo Raittisen poikia hänen toisesta avioliitostaan.
Käsikirja

Käsikirja eli manuaali on teos, joka esittää keskeiset käytännön tiedot joltakin alalta.
Etymologia.
Käsikirjan nimitys perustuu latinan sanaan "manuale", kirjaimellisesti "kädessä pidettävä". Ilmaisulla tarkoitettiin alkujaan erityisesti kädessä pidettäväksi riittävän pientä ja siis suppeaa kirkollista ohjekirjaa. Manualet olivat pieniä esimerkiksi ajankohdan Raamattuihin verrattuna. Saksassa vuonna 1522 painettu, Suomea varten tarkoitettu Manuale Aboense (kirjaimellisesti "Turun käsikirja") on tällainen jumalanpalveluksia toimittavien pappien avuksi laadittu katolisen kirkon käsikirja.
Eri alojen käsikirjoja.
Vital Julian Frey

Vital Julian Frey (s. 26. tammikuuta 1979) on sveitsiläinen cembalisti.
Frey syntyi vanhempiensa kolmanneksi pojaksi ja sai Genevessä kaksikielisen kasvatuksen saksaksi ja ranskaksi. Vuonna 1989 hän muutti perheineen Steffisburgiin. Vuonna 1998 hän sai lukiodiplominsa Thunissa. Frey kiinnostui lapsena cembalosta Johann Sebastian Bachin instrumentille säveltämien konserttojen myötävaikutuksella. Hän opiskeli musiikkiakatemioissa Freiburg im Breisgaussa ja Münchenissä opettajinaan Robert Hill ja Christine Schornsheim. Muuta opetusta hän sai Christophe Rousset'lta, Gustav Leonhardtilta, Kenneth Gilbertiltä, Christiane Jaccottet'lta ja Andreas Staierilta.
Frey on esiintynyt muun muassa Bambergin sinfoniaorkesterin solistina. Hän on pitänyt resitaaleja lukuisten konserttisarjojen ja festivaalien, kuten Bachfest Leipzigin ja Luzernin festivaalin yhteydessä. Hänen yhteistyökumppaneihinsa kamarimusiikin alalla ovat kuuluneet Kristin von der Goltz, José Vázquez, Christine Schornsheim, Fiorenza de Donatis, Sabrina Frei, Sergio Azzolini ja Reinhard Goebel. Frey liittyi vuonna 2015 Camerata Bernin jäseneksi.
Sektzia Nes Tziona FC

Sektzia Nes Tziona (hepreaksi: סקציית כדורגל נס-ציונה) on israelilainen jalkapalloseura, joka pelaa maan toiseksi korkeimmalla tasolla Liga Leumitissa. Joukkueen arvo on noin 3 miljoonaa euroa.
Joukkue perustettiin alun perin vuonna 1955 nimellä F.S. Nes Ziona, kunnes vuonna 2001 joukkue lakkautettiin. Kuitenkin vuonna 2005 se perustettiin uudestaan nykyisellä nimellään Sektzia Nes Tziona.
Hans Georg Pflüger

Hans Georg Pflüger (26. elokuuta 1944 – 9. maaliskuuta 1999 Bietigheim-Bissingen) oli saksalainen säveltäjä.
Pflüger asui Bietigheim-Bissingenissä vuodesta 1950. Hän opiskeli sävellystä Henk Badingsin ja Wolfgang Fortnerin sekä urkujensoittoa Karl Richterin johdolla. Vuonna 1972 Pflüger lähti Sienaan Italian hallitukselta saamansa stipendin turvin. Siellä hän sävelsi muun muassa kymmenosaisen laulusarjan "Lazarus" Heinen runoihin. Vuonna 1988 kantaesitettiin Bonnissa Dennis Russell Daviesin johdolla Pflügerin "Metamorphosen"-teos viululle, pianolle, kolmelletoista puhallinsoittimelle ja lyömäsoittimille. Säveltäjän erityinen kiinnostus käyrätorvimusiikkia kohtaan johti useiden teosten, kuten konserton (1983) säveltämiseen kyseiselle instrumentille.
Pflügerin vuonna 1992 säveltämä pianokonsertto kantaesitettiin vuonna 1993. Solistina esiintyi Gerhard Oppitz, ja Badische Staatskapellea johti Günter Neuhold. Kaikkiaan Pflügerin tuotantoon kuuluu yli kuusikymmentä teosta. Häneltä julkaistiin ensimmäinen laulu jo vuonna 1962. Tuotantoon kuuluvat myös muiden muassa konsertto viululle, sellolle ja orkesterille (1989) sekä "Ama-Deus" puhallinoktetille ja kontrabassolle (1990).
Yleisurheilun alle 23-vuotiaiden Euroopan-mestaruuskilpailut 2021

Yleisurheilun alle 23-vuotiaiden Euroopan-mestaruuskilpailut 2021 olivat 15:nnet alle 23-vuotiaiden EM-kilpailut. Ne järjestettiin Kadrioru staadionilla Tallinnassa, Virossa 8.–11. heinäkuuta 2021. Alun perin kisat piti järjestää Norjan Bergenissä, mutta covid-pandemian vuoksi kisat siirtyivät Tallinnaan.
Kilpailuihin osallistui 1162 urheilijaa 50 eri maasta. Suomesta urheilijoita oli mukana 36.
Beaufortin piirikunta (Pohjois-Carolina)

Beaufortin piirikunta () on Yhdysvaltojen Pohjois-Carolinan osavaltiossa sijaitseva piirikunta. Sen väkiluku oli 46 994 vuonna 2019. Piirikunnan hallintokeskus on Washingtonin kaupunki. Piirikunta on perustettu vuonna 1712.
Bertien piirikunta

Bertien piirikunta () on Yhdysvaltojen Pohjois-Carolinan osavaltiossa sijaitseva piirikunta. Sen väkiluku oli 18 947 vuonna 2019. Piirikunnan hallintokeskus on Windsorin kunta. Piirikunta on perustettu vuonna 1722.
Paloma

Paloma on espanjalainen naisen etunimi. Se pohjautuu latinankieliseen sanaan "palumba", joka merkitsee kyyhkystä.
Digi- ja väestötietoviraston mukaan Suomessa on syyskuuhun 2021 mennessä tilastoitu noin 180 Paloma-nimistä naista.
Kiffa

Kiffa () on kaupunkikunta sekä Assaban alueen ja Kiffan departementin hallinnollinen keskus Mauritaniassa. Se sijaitsee 600 kilometriä Nouakchottista itään. Kunnassa on 60 000 ja kaupunkialueella 50 200 asukasta (vuonna 2013, väestönlaskenta).
Maantiede ja asutus.
Kiffan kunta rajoittuu pohjoisessa Nouamlinen, idässä El Melguen ja etelässä Kouroudjelin kuntiin. Maisemaa leimaa matala puolitasanko, jonka länsipuolella kohoaa Assaban ylänkö ja itäpuolella Affolén kalliot.
Vuotuinen sademäärä on yli 300 millimetriä. Pysyviä vesistöjä ei ole. Sadevettä kerätään patoaltaisiin ja juomavesi saadaan porakaivoista. Luonnonvarainen kasvillisuus on pensas- ja heinäaroa.
Kiffa on Mauritanian kolmanneksi suurin kaupunki. Kuntaan kuuluu 18 kaupunginosaa sekä 25 kylää ja paimentolaisleiriä. Asukkaat ovat etupäässä maureja. Lisäksi on fulbeja, soninkeja ja bambaroita. Vallitseva uskonto on islam.
Historia.
Mauritanian keski- ja itäosista tulleet mauriheimot ovat perimätiedon mukaan perustaneet Kiffan vuoden 1630 tienoilla. Ranskalaiset perustivat vuonna 1907 varuskunnan, ja vuonna 1923 Kiffasta tuli Assaban piirin keskus. Kaupunki kasvoi nopeasti varsinkin 1970-luvun kuivuusjakson aikana. Nykyinen kunta on perustettu vuonna 1986.
Liikenne, talous ja palvelut.
Kiffan kautta kulkee Nouakchottista Némaan johtava maantie RN3. Sieltä on päällystetyt tieyhteydet myös pohjoisen Boumdeidiin, lännen Barkéoliin sekä etelän Kankoussaan ja edelleen Malin Kayesiin. Kadiman kaupunginosassa on liikenneasema.
Paikallisia elinkeinoja ovat maanviljely, karjanhoito, käsityöammatit ja kaupankäynti. Tärkeimmät viljelykasvit ovat hirssi, durra, lehmänpapu ja vihannekset. Kiffa on tunnettu myös taateleistaan. Tuotantoeläimiä ovat naudat, lampaat, vuohet, kamelit, hevoset, aasit ja siipikarja. Kiffa on sijaintinsa ansiosta tärkeä kauppapaikka ja varsinkin Maliin suuntautuvan rajakaupan välittäjä.
Julkisiin palveluihin kuuluvat ala- ja yläkoulut, lyseo, ammattikoulu, terveyskeskus, aluesairaala ja kolme nuorisotaloa. Kaupungissa on vesijohto-, sähkö- ja puhelinverkot, mutta ei viemäröintiä tai kunnollista jätehuoltoa. Matkailupalveluihin kuuluu kaksi hotellia, muutamia majataloja ja joukko pieniä ravintoloita.
AUKUS

AUKUS on Australian, Yhdistyneen kuningaskunnan ja Yhdysvaltojen välinen sotilaallinen yhteistyösopimus, joka on solmittu 15. syyskuuta 2021. Sana on akronyymi englanninkielisistä maannimistä Australia, United Kingdom ja United States, ja se on käytännössä, joskaan ei virallisesti, solmittu Kiinan kasvavaa vaikutusvaltaa vastaan. Sopimus suututti Ranskan, jonka Australian kanssa tekemä sopimus kariutui.
Australia teki vuonna 2016 sopimuksen Ranskan DCNS:n kanssa (nykyisin Naval Group) kahdentoista Barracuda-luokan sukellusveneen rakentamisesta. Kaupan arvo oli 40 miljardi euroa eli 50 miljardia dollaria. Huhtikuussa 2021 Australia kieltäytyi allekirjoittamasta sopimuksen seuraavaa vaihetta ja asetti Naval Groupille uusia ehtoja.
Sopimuksen myötä Australia hankkiikin yhdysvaltalaiseen teknologiaan perustuvia ydinsukellusveneitä.
Aiheesta muualla.
‎
Ark Encounter

Ark Encounter on Nuoren Maan kreationismiin pohjautuva kristillinen teemapuisto, joka sijaitsee Grantin piirikunnassa Yhdysvaltain Kentuckyssa. Puiston keskipisteenä on suuri Nooan arkkia mukaileva puurakennus, jonka sisällä on erilaisia näyttelyitä, ravintoloita ja lahjapuoteja. Arkki on 155 metriä pitkä, 26 metriä leveä ja 16 metriä korkea.
Ark Encounteria ylläpitää kristillinen järjestö Answers in Genesis. Teemapuisto esittää näennäistieteellisiä kreationistisia kuvauksia universumin iästä, maapallon iästä sekä ihmisten ja ei-lentävien dinosaurusten yhteiselosta.
Puiston arvioitiin kasvattavan lähialueiden turismia niin paljon, että sille tarjosivat verokannustimia rakentamiseen kaupunki, piirikunta ja osavaltio. Ark Encounterin rekrytointia on kritisoitu syrjiväksi, sillä se palkkaa vain kristittyjä työntekijöitä, joiden täytyy todistaa uskovaisuutensa allekirjoittamalla sopimus.
Jääkiekon Suomen Cup 1969

Jääkiekon Suomen Cup 1969 oli kymmenes Suomen Cup.
Shake It Up (The Carsin albumi)

Shake It Up on amerikkalaisen new wave -yhtye The Carsin neljäs studioalbumi, jonka julkaisi Elektra Records -yhtiö 6. marraskuuta 1981. Se oli myös yhtyeen viimeinen albumi, jonka Roy Thomas Baker tuotti.
Kappalelista.
Kaikki kappaleet on kirjoittanut Ric Ocasek, ellei muuta kirjoittajaa ole mainittu.
Valdemarin kirja

Valdemarin kirja: Antikvariaattitarinoita on suomalaisen kauhukirjailija Boris Hurtan novellikokoelma, joka ilmestyi Portti-kirjojen kustantamana vuonna 2010. Kirja sisältää kymmenen "Portti"-lehdessä vuosina 1988–2006 ilmestynyttä novellia sekä ennen julkaisemattoman tarinan ”Kiemurtelevateräinen tikari”.
Kokoelman novellit kertovat antikvariaatinpitäjä Valdemar Rydbergistä ja tämän apulaisesta Nils ”Nisse” Hermelinistä, jotka salaopillisia kirjaharvinaisuuksia etsiessään joutuvat kerta toisensa jälkeen kohtaamaan Cthulhu-taruston kauhistuttavat voimat. Esipuheen mukaan ”äärikiihkeä bibliomaani” V. Rydberg on ”suomalaisen scifi- ja fantasiakirjallisuuden vanhin ja sitkeähenkisin hahmo”. Novelleissa esiintyy myös todellisia henkilöitä ja paikkoja, kuten filosofi S. Albert Kivinen ja kirjailija Tatu Vaaskivi, ja niissä on paljon viittauksia H. P. Lovecraftin tuotantoon sekä harvinaisiin kirjoihin, kuten Mika Waltarin julkaisemattomaan runokokoelmaan "Lauluja saatanalle".
Vastaanotto.
"Turun Sanomien" Katariina Norontaus kuvailee ensimmäisiä Valdemar-tarinoita puhtaaksi Lovecraft-fanifiktioksi. ”Novelli novellilta Valdemar ja Nisse alkavat kuitenkin itsenäistyä esikuvansa varjosta, ja loppupuolen novellit seisovat vakaasti omilla jaloillaan. Vauhti on hidastunut ja toiminnallisuus vähentynyt hahmojen ja kirjailijan ikääntyessä. Yliluonnollinen ja kauhu taipuvat samalla ennemminkin dekkarin suuntaan. Se, katoaako samalla jotain alkupään tarinoiden vetoavasta viattomuudesta, on makuasia.” Norontaus kiittää myös viehättävän vanhahtavaa kirjoitustyyliä.
Helmet-kirjaston verkkosivusto nosti "Valdemarin kirjan" suositellun kauhukirjallisuuden listalleen ja kuvaili Rydbergin seikkailuja karmaiseviksi ja huvittaviksi.